钦定古今图书集成/明伦汇编/氏族典/第099卷 > 《廖用贤尚友录》 > 狐偃
## 钦定古今图书集成/明伦汇编/氏族典/第099卷 > 《廖用贤尚友录》 > 狐偃

按《春秋臣传》：子犯名偃，狐突之子也，文公之舅。又曰：
舅犯为晋卿。初，公子重耳奔狄，从者狐偃、赵衰、颠颉、
魏武子、司空季子、里克杀奚齐。卓子使屠岸夷告重
耳曰：“国乱民扰，得国在乱，治民在扰。子盍入乎？吾请
为子𬬸。”重耳告舅犯，对曰：“不可。”重耳辞焉。秦穆公乃
使公子絷吊曰：“寡人闻之，得国常于丧，失国常于丧。
公子其图之！”重耳告舅犯，对曰：“不可。父死，不得与于
哭泣之位，其敢有他志，以辱君义！”穆公乃先置公子
夷吾。过卫，卫文公不礼焉，出于五鹿，乞食于野人，野
人与之块。公子怒，欲鞭之。子犯曰：“天赐也！”稽首受而
载之。及齐，齐桓公妻之，公子安之。姜曰：“行也，怀与安，
实败名。先王安，安而能迁。”与子犯谋，醉而遣之。过宋，
公孙固言于襄公曰：“晋公子父事狐偃，师事赵衰，而
长事贾佗。此三人者，实左右之。公子居则下之，动则
咨焉，成幼而不倦，殆有礼矣。树于有礼，必有艾。”襄公
从之，赠以马二十乘。过楚，楚子玉请杀之，戒王请止。
偃王曰：“不可。”于是怀公自秦逃归，秦伯召公子于楚。
《僖公二十四年》，秦伯纳文公及河，子犯以璧授公子
曰：“臣负羁绁，从君巡于天下，臣之罪甚多矣，请由此
亡。”公子曰：“所不与舅氏同心者，有如白水。”投其璧于
河。二十五年，秦伯师于河上，将纳，王偃言于晋侯曰“求诸侯莫如勤王，诸侯信之，且大义也。继文之业而
信宣于诸侯，今为可矣。”晋侯辞秦师而下，以师迎王。
王入于王城，与之阳樊、温、原、攒茅之田，晋于是始启
南阳。晋侯始入而教其民，二年欲用之。子犯曰：“民未
知义，未安其居。”于是出定襄王以示之义，入务利民，
民怀生矣。将用之。子犯曰：“民未知信，未宣其用。”于是
伐原以示之信。公曰：“可矣。”子犯曰：“民未知礼，未生其
恭。”于是大蒐以示之礼，作执秩以正其官。民听不惑
而后用之。出谷戍，释宋围，一战而霸，文之教也。晋侯
侵曹，又伐卫，楚救曹。卫子玉从晋师。晋师退。军吏曰：
“以君避臣，辱也。且楚师老矣，何故退？”子犯曰：“师直为
壮，曲为老，岂在久乎？微楚之惠不及此，退三舍避之，
所以报也。我退而楚还，我将何求？若其不还，君退臣
犯，曲在彼矣。”退三舍，楚众欲止，子玉不可。四月，晋侯
次于城濮，大败楚师。